সেইটো সময়ৰ কথা, যেতিয়া ভাৰতৰ চন্দ্ৰ অভিযানে সংবাদ মাধ্যম তোলপাৰ লগাই আছিল। ড°জিতেন্দ্ৰ নাথ গোস্বামী তেতিয়া সৰ্বত্ৰ চৰ্চিত নাম। তেনেসময়তে পালোঁ এটা আনন্দৰ খবৰ। খবৰটো কি কোৱাৰ আগতে অকণমান প্ৰস্তাৱনা— PRL – Physical Research Laboratory, ভাৰতৰ পদাৰ্থ বিজ্ঞানৰ এক অগ্ৰণী অনুষ্ঠান; য ’ ৰ পৰা হৈছিল চন্দ্ৰযানৰ সমস্ত পৰিকল্পনা। এই অনুষ্ঠানটোৰ সঞ্চালক ড° জিতেন্দ্ৰ নাথ গোস্বামী। গুজৰাটৰ আহমেদাবাদত অৱস্থিত এই অনুষ্ঠানটিৰ মুখ্য চৌহদ। তাৰ বাহিৰেও থালটেজ নামৰ ঠাইত আছে ইয়াৰ জ্যোতি-পদাৰ্থবিজ্ঞানৰ শাখা, উদয়পুৰত আছে সৌৰ-পদাৰ্থবিজ্ঞানৰ শাখা আৰু পশ্চিম ভাৰতৰ সৰ্বোচ্চ শৃংগ মাউণ্ট আবুত আছে এটা অতি উচ্চ মানৰ মহাকাশ বীক্ষণাগাৰ। মুঠতে পদাৰ্থ বিজ্ঞানৰ যিকোনো ছাত্ৰৰ বাবেই PRL বা Physical Research Laboratory এক সপোন। আমি তেতিয়া স্নাতক দ্বিতীয় বৰ্ষত। কলেজৰ এটা অনুষ্ঠানলৈ আহিছিল সেই Physical Research Laboratoryৰ ডীন, তাত্ত্বিক পদাৰ্থবিজ্ঞানী ড° উৎপল সৰকাৰ। ড° সৰকাৰ এজন নামী বিজ্ঞানী। নোবেল জয়ী আব্দুছ চালামৰ সৈতে একেলগে গৱেষণা কৰিছিল তেখেতে। আমাৰ কলেজত তেখেতে লাৰ্জ হেড্ৰন কলাইডাৰ আৰু ঈশ্বৰ কণিকাৰ ওপৰত ভাষণ ৰাখিলে। তেখেতৰ সন্মুখত থিয় হৈ কিবা কোৱাৰ বা সোধাৰ সাহস নহ ’ ল; তেখেত যোৱাৰ পাছতে আমি দুজনমানে তেখেতলৈ মেইল কৰিলোঁ। ক ’ লো আমাৰ কথা; যে আমাৰ পদাৰ্থবিজ্ঞানত বহুত ৰাপ আছে, কিন্তু প্ৰকৃত অধ্যয়নৰ সমল, পৰিবেশ আৰু guidance একোৱেই নাপাওঁ। Physical Research Laboratoryৰ দৰে ঠাইত কেনেধৰণৰ কাম হয় আভাস পোৱা হ ’ লে! এনেকৈ মেইলটো দিলোঁ আৰু পাহৰি গ ’ লোঁ। কাৰণ তেজপুৰ বিশ্ববিদ্যালয়, গুৱাহাটী বিশ্বিদ্যালয়ৰ বহুতো অধ্যাপকক এনেকৈ মেইল দি, লগ কৰিও একো সঁহাৰি নাপাওঁ; তেখেততো পি.আৰ.এল.ৰ ডীন! পিছে উত্তৰ আহিল!